Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2022/C 379/12)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelse af denne meddelelse.

ANSØGNING OM ÆNDRING AF PRODUKTSPECIFIKATION

»Colli Bolognesi Classico Pignoletto«

PDO-IT-A0284-AM02

Ansøgningsdato: 28.8.2014

1. Regler, der finder anvendelse på ændringen

Artikel 105 i forordning (EU) nr. 1308/2013 — væsentlig ændring

2. Beskrivelse af og begrundelse for ændringen

2.1. Ændring af BOB-betegnelsen fra »Colli Bolognesi Classico Pignoletto« til »Colli Bolognesi Pignoletto«

Den beskyttede oprindelsesbetegnelse ændres fra »Colli Bolognesi Classico Pignoletto« til »Colli Bolognesi Pignoletto«, hvorved ordet »Classico« udgår.

Betegnelsen ændres på grund af to ændringer i produktspecifikationen, hvoraf den første er medtagelsen af nye produktkategorier (mousserende vin og mousserende kvalitetsvin), for hvilke anvendelsen af den traditionelle benævnelse »Classico« ikke er tilladt. I overensstemmelse med den specifikke nationale lovgivning og EU-lovgivningen og i overensstemmelse med definitionen af denne beskyttede traditionelle benævnelse må »Classico« kun anvendes om andre produkter end mousserende vine fremstillet i den ældste del af oprindelsesområdet. Den anden ændring, der hænger sammen med den første, er udvidelsen af produktionsområdet, som vil blive beskrevet nedenfor. Med denne ændring udvides den ældste del af oprindelsesområdet, hvor den traditionelle benævnelse »Classico« må anvendes, med andre områder med de samme jordbunds-, klima- og dyrkningsforhold, men hvor denne traditionelle benævnelse i henhold til definitionen heraf ikke må anvendes.

Den traditionelle benævnelse »Classico« må kun anvendes for produkttypen i kategorien »vin«, der produceres i det oprindelige område, der er defineret til dette formål. Det var derfor nødvendigt at ændre betegnelsen ved at slette udtrykket »Classico«.

Denne ændring af betegnelsen gælder for hele produktspecifikationen og enhedsdokumentet, hvor betegnelsen er anført.

2.2. Indførelse af nye kategorier af vinavlsprodukter

Produktkategorierne »perlevin«, »mousserende vin« og »mousserende kvalitetsvin« indsættes sammen med kategorien »vin«.

Den tidligere BOB »Colli Bolognesi Classico Pignoletto«, der var omfattet af den særlige italienske traditionelle benævnelse »Denominazione di Origine Controllata e Garantita« (»kontrolleret og garanteret oprindelsesbetegnelse« eller DOCG), omfattede kun kategorien »vin«. Druer af den primære sort Pignoletto er dog historisk blevet dyrket i et større område, hvilket fremgår af litterære referencer og ses ved overlapningen mellem dette produktionsområde og andre anerkendte betegnelser. Andre typer vin med betegnelsen »Pignoletto« er traditionelt blevet fremstillet af disse druer og produceres stadig i dag. Der er derfor fastsat yderligere produktkategorier ud over kategorien »vin«, der oprindeligt som den eneste var omfattet af BOB-betegnelsen »Colli Bolognesi Classico Pignoletto«.

De yderligere kategorier er »perlevin«, »mousserende vin« og »mousserende kvalitetsvin«. Med de nye kategorier er den fuldstændige liste over vintyper derfor som følger: — Kategorien »vin«, typen »Superiore« — Kategorien »vin«, typen »Classico Superiore« — Kategorien »perlevin« — Kategorien »mousserende vin« — Kategorien »mousserende kvalitetsvin«. Det bemærkes endvidere, at produktions- og kvalitetsegenskaberne for kategorien »vin« af typen »Superiore« med angivelsen »Classico« i den nye produktspecifikation forbliver uændrede i forhold til den tidligere produktspecifikation. De indførte typer (kategorierne »perlevin«, »mousserende vin« og »mousserende kvalitetsvin«) er traditionelt blevet fremstillet i det afgrænsede område og etableret her på baggrund af producenternes og forbrugernes påskønnelse. Desuden er den traditionelle benævnelse »Superiore« blevet tildelt produkter i kategorien »vin« (Colli Bolognesi Pignoletto og Colli Bolognesi Pignoletto Classico), som i overensstemmelse med kravene i den nationale lovgivning vedrørende denne benævnelse har egenskaber af høj kvalitet som følge af særligt strenge produktionskrav.

Denne ændring vedrører hele produktspecifikationen og dele af enhedsdokumentet, hvor der henvises til og anføres bestemmelser vedrørende de nye vinkategorier (navnlig punkt 1.3 og 1.4).

2.3. Udvidelse af kombinationen af anvendte sorter

Kombinationen af druesorter til de nye vintyper er beskrevet med særlig henvisning til de supplerende druesorter, da den primære druesort for alle produktkategorier er Pignoletto, også kendt som Grechetto Gentile. De supplerende sorter, som højst må udgøre 15 % af vinproduktionen, omfatter andre ikke-aromatiske hvide druesorter, der egner sig til dyrkning i regionen Emilia-Romagna. Selv om druesorterne Pinot Nero og Pinot Grigio har en anden farve, kan de også indgå i andelen på 15 %. Disse sorter, der skal indgå i fremstilling af hvidvin, anses for at være særligt velegnede til fremstilling af perlevin og mousserende vin på grund af deres særlige egenskaber.

Denne ændring berører artikel 2 i produktspecifikationen og medfører ikke ændringer i enhedsdokumentet.

2.4. Udvidelse af produktionsområdet

Sammenlignet med den tidligere produktspecifikation er udvidelsen af produktionsområdet baseret på, at druesorten Pignoletto historisk set er blevet dyrket, forarbejdet til vin og aftappet i et større område i de tilstødende dele af provinserne Bologna og Modena under tilsvarende fysiske og klimatiske forhold.

Som følge af sammenlægningen i 2014 af fem kommuner i produktionsområdet for den pågældende BOB (Bazzano, Castello di Serravalle, Crespellano, Monteveglio og Savigno) til den nye kommune Valsamoggia er beskrivelsen af produktionsområdet og dets grænser blevet ændret i overensstemmelse hermed.

Udvidelsen af produktionsområdet er begrundet i, at hele det afgrænsede område har samme jordbunds- og klimaforhold, som er særligt gunstige til produktion af vine af druesorten »Pignoletto«. Med ændringen samles således alle vintyper, der fremstilles af denne druesort, i en enkelt produktspecifikation for den beskyttede oprindelsesbetegnelse »Colli Bolognesi Pignoletto«. I det pågældende bakkede område har vinene de bedste kvalitetsegenskaber og kan derfor være omfattet af den traditionelle italienske betegnelse »Denominazione di Origine Controllata e Garantita«. I denne sammenhæng er benævnelsen »Classico« fortsat forbeholdt kategorien »vin« for produkter fra det ældste produktionsområde i henhold til definitionen for den traditionelle italienske benævnelse. Desuden har ændringsforslaget til formål at undgå mulig forvirring hos forbrugere og producenter, som fremover for alle vintyper kan identificere den vin, der betegnes som Pignoletto fremstillet af druesorten Pignoletto, og det tydeliggøres, at det er en alsidig sort til alle vintyper, der traditionelt fremstilles.

Ændringen vedrører artikel 3 i produktspecifikationen samt afsnit 1.6 (afgrænset geografisk område) og afsnit 1.8 (tilknytning til det geografiske område) i enhedsdokumentet.

2.5. Tilpasning af reglerne for vindyrkning

Produktionsreglerne for de nyindførte vintyper og visse ajourføringer af dyrkningsteknikkerne er medtaget. I den sammenhæng er kun opbinding i espalier og enkelt eller dobbelt række tilladt, og »viftemetoden« udgår. For at fastsætte produktionsreglerne for de nyindførte vintyper er de relevante produktionsparametre (drueudbytte pr. hektar) ligeledes blevet tilføjet.

Ændringen vedrører produktspecifikationens artikel 4 og punkt 1.5.2 i enhedsdokumentet.

2.6. Ajourføring af standarder for vinfremstilling

Bestemmelserne om fremstilling og forarbejdning af de forskellige kategorier af vinavlsprodukter er blevet ændret for at gøre dem mere klare, og det samme gælder de tilhørende undtagelser vedrørende udførelse af disse aktiviteter i umiddelbar nærhed af produktionsområdet eller i de tilstødende administrative områder i overensstemmelse med gældende EU-lovgivning.

Disse bestemmelser er blevet ajourført for at medtage de nye vintyper i produktspecifikationen. Forarbejdningen af »perlevin«, »mousserende vin« og »mousserende kvalitetsvin« kan ud over hele det afgrænsede produktionsområde også finde sted i umiddelbar nærhed (hele kommunen Bologna) og i den tilstødende administrative enhed (hele kommunen Castelvetro di Modena).

Denne ændring vedrører artikel 5 i produktspecifikationen og punkt 1.9 i enhedsdokumentet (andre betingelser — undtagelse vedrørende produktionen i det afgrænsede geografiske område).

2.7. Tilføjelse af de kemiske, fysiske og organoleptiske egenskaber for de nye vintyper og ændringer af minimalt totalt syreindhold for vintypen »Classico«

De kemiske, fysiske og organoleptiske egenskaber for de nye vintyper, der er omfattet af produktspecifikationen, er beskrevet. Desuden er det minimale totale syreindhold for vintypen »Classico« reduceret fra 4,5 g/l til 4 g/l.

De kemiske og organoleptiske egenskaber for de nye typer med den beskyttede oprindelsesbetegnelse »Colli Bolognesi« er beskrevet detaljeret på baggrund af den eksisterende produktspecifikation med præcisering af aromaen med noter af blomster og frugter. Desuden blev det vurderet som nødvendigt at reducere det minimale totale syreindhold for vintypen »Classico« til 4 g/l som følge af de seneste ti års registrerede klimaforandringer med højere temperaturer, der som bekendt giver et lavere totalt syreindhold. Denne ændring skyldes også den forpligtelse, der er fastsat i produktspecifikationen for druer med et naturligt alkoholindhold på mindst 12 % vol.

Denne ændring vedrører artikel 6 i produktspecifikationen og punkt 1.4 i enhedsdokumentet (beskrivelse af vinen(e)).

2.8. Ajourføring af reglerne om mærkning og præsentation

Der er foretaget ændringer under mærkning og præsentation for de nye produktkategorier (»perlevin«, »mousserende vin« og »mousserende kvalitetsvin«). Desuden er den obligatoriske mærkningsregel for angivelsen »sekundær gæring i flaske« for den relevante kategori »perlevin« blevet tilføjet i overensstemmelse med den nationale lovgivning med det formål at oplyse forbrugeren om den mulige uklarhed som følge af restprodukter fra den sekundære gæring.

Ændringen vedrører produktspecifikationens artikel 7 og 8 og punkt 1.9 i enhedsdokumentet (yderligere betingelser — supplerende bestemmelser vedrørende mærkning).

2.9. Ajourføring af tilknytningen til det geografiske område

Beskrivelsen af tilknytningen er blevet ændret og giver nu en mere detaljeret beskrivelse af miljøforholdene og de menneskelige faktorer, der giver vinene de særlige egenskaber i de forskellige omfattede produktkategorier. Navnlig er beskrivelsen af tilknytningen blevet ajourført for at tage højde for de nye produktkategorier (»perlevin«, »mousserende vin« og »mousserende kvalitetsvin«) og udvidelsen af produktionsområdet. Desuden gives en mere detaljeret beskrivelse af vinenes særlige kendetegn, hvor generiske betegnelser undgås, og hvor man for hver produktkategori specificerer tilknytningen til det geografiske område (herunder naturlige og menneskelige faktorer).

Denne ændring vedrører artikel 9 i produktspecifikationen og punkt 1.8 i enhedsdokumentet (tilknytning til det geografiske område).

2.10. Emballering i det afgrænsede geografiske område

Som en redaktionel ændring omfatter det relevante afsnit 1.9 i enhedsdokumentet nu forpligtelsen til at tappe vinene på flaske i det afgrænsede område. Det fremgik allerede af den tidligere produktspecifikation, men var ved en fejl udeladt i enhedsdokumentet.

ENHEDSDOKUMENT

1. Produktets betegnelse

Colli Bolognesi Pignoletto

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Mousserende vin

5. Mousserende kvalitetsvin

8. Perlevin

4. Beskrivelse af vinen/vinene

»Colli Bolognesi Pignoletto« Superiore (kategorien »vin«)

Farve: strågul af middel intensitet, undertiden med strejf af grønt eller dyb strågul

Duft: fin med blomsternoter af hvide blomster (liljekonval, jasmin) og frugtagtige noter af modne gule frugter (pærer og æbler, undertiden også ananas)

Smag: varierer fra tør til halvtør, harmonisk med noter af mandler og citrusfrugter, undertiden let bitter

Minimalt totalt alkoholindhold udtrykt i volumen: 11,5 % vol.

Minimumsindhold af sukkerfrit ekstrakt: 15 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Colli Bolognesi Pignoletto« Classico Superiore (kategorien »vin«)

Farve: strågul af varierende intensitet, også dyb strågul, undertiden med strejf af grønt

Duft: intens og fin med blomsternoter af hvide blomster (liljekonval, jasmin) og frugtagtige noter af modne gule frugter (pærer og æbler, undertiden også ananas)

Smag: tør, varm, harmonisk med antydninger af mandler og citrusfrugter, undertiden vanilje

Minimalt totalt alkoholindhold udtrykt i volumen: 12 % vol.

Minimumsindhold af sukkerfrit ekstrakt: 16 g/l

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Colli Bolognesi Pignoletto«, kategorien »perlevin«

Skum: fint og flygtigt

Farve: korngul

Duft: let aromatisk med antydninger af hvide blomster (hvidtjørn) og næsten modne gule frugter (pærer og æbler)

Smag: tør, harmonisk, frisk, syrlig med en eftersmag af citrusfrugter, undertiden let bitter

Minimalt totalt alkoholindhold udtrykt i volumen: 11 % vol.

Minimumsindhold af sukkerfrit ekstrakt: 15 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Colli Bolognesi Pignoletto«, kategorien »mousserende vin« og »mousserende kvalitetsvin«

Skum: fint og langvarigt,

Farve: strågul af varierende intensitet, også dyb strågul

Duft: let aromatisk og fin med blomsternoter af hvide blomster (hvidtjørn, liljekonval, jasmin) og antydning af næsten modne gule frugter (pærer og æbler), mere intens for kategorien »mousserende kvalitetsvin«

Smag: intens, harmonisk, frisk, syrlig med en eftersmag af citrusfrugter, fra brut til ekstra tør

Minimalt totalt alkoholindhold udtrykt i volumen: 11 % vol.

Minimumsindhold af sukkerfrit ekstrakt: 13 g/l

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 5 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

a. Væsentlige ønologiske fremgangsmåder

Fremstilling af perlevin — sekundær gæring

Særlige ønologiske fremgangsmåder

Perlevin fremstilles ved sekundær alkoholgæring, hovedsagelig ved autoklavering (Charmat/Martinotti-metoden). Sekundær alkoholgæring i flaske anvendes dog også. Ved den metode kan vinen være uklar på grund af restprodukter fra gæringen.

Fremstilling af mousserende vin/mousserende kvalitetsvin — sekundær gæring

Særlige ønologiske fremgangsmåder

Disse vine forarbejdes til mousserende vine ved sekundær alkoholgæring, hovedsagelig ved autoklavering (Charmat-metoden). Sekundær alkoholgæring i flaske anvendes dog også (traditionel metode) i henhold til EU-lovgivningen.

b. Maksimale udbytter

»Colli Bolognesi Pignoletto« Classico Superiore (kategorien »vin«)

58,5 hektoliter pr. hektar

»Colli Bolognesi Pignoletto« Superiore (kategorien »vin«)

77 hektoliter pr. hektar

»Colli Bolognesi Pignoletto«, kategorien »perlevin«, »mousserende vin« og »mousserende kvalitetsvin«

84 hektoliter pr. hektar

6. Afgrænset geografisk område

Produktionsområdet for den beskyttede oprindelsesbetegnelse »Colli Bolognesi Pignoletto« omfatter:

kommunerne Marzabotto, Monte San Pietro, Pianoro, Sasso Marconi, Bologna, Casalecchio di Reno, Monterenzio, San Lazzaro di Savena, Valsamoggia og Zola Predosa i provinsen Bologna

kommunen Savignano sul Panaro i provinsen Modena.

Produktionsområdet for »Colli Bolognesi Pignoletto« Superiore BOB med den traditionelle benævnelse »Classico« omfatter:

kommunerne Monte San Pietro, Casalecchio di Reno, Sasso Marconi, Valsamoggia og Zola Predosa i provinsen Bologna

kommunen Savignano sul Panaro i provinsen Modena.

7. Primær(e) druesort(er)

Pignoletto B. — Grechetto Gentile

8. Tilknytning til det geografiske område

8.1. »Colli Bolognesi Pignoletto«, kategorien »vin«, »perlevin«, »mousserende vin« og »mousserende kvalitetsvin«

Naturlige faktorer, der har relevans for tilknytningen

Produktionsområdets bakkede terræn omfatter forbjergene og mellembjergene mellem Val Samoggia i vest, Renoflodens store floddal, de mindre dale ved vandløbene Samoggia og Lavino frem til floden Idice mod øst. Dalene med retning fra nord mod syd er præget af vindstrømme, og vinmarkerne vender primært mod øst/sydøst. De er beliggende i et område med meget lys og vind, og miljøet fremmer vinstokkenes vækst.

Området omfatter følgende primære geologiske områder:

Contrafforti e Rupi [klippetoppe og klippesten]: et særligt bredt område med dalene Lavino og Reno, der er kendetegnet ved klippeformationer, hvor kantede sten og klippestykker består af stratificerede lag dannet af mergel og andre geologiske materialer.

I Colli con Frane e Calanchi [bakkerne med skrænter og kløfter]: beliggende til venstre for Lavino og præget af stærke kontraster mellem bløde dyrkede skråninger og eroderede kløfter med skrænter. Substratet består hovedsagelig af »flintholdigt ler«, der er lerstrukturer med kalksten, sandsten, mergel eller lagdelte klippesten.

I Primi Colli [forbjergene]: et område til venstre for Reno, mellem bakkerne og sletten. Bakkedragene er bløde med lange terrasser trinvist ned mod dalen. Dalene er lavområder med »gult sand« langs siderne.

Piana dei Fiumi Appenninici [Apenninerflodernes sletter]: et område med dale, hvor floder og vandløb munder ud. Jordbunden er for det meste umoden og består ofte af grove materialer.

Vindyrkning er udbredt i det afgrænsede geografiske område, gennemsnitligt fra 50 til 400 m over havets overflade, på fin jordbund med et varierende indhold af kalksten, der ses både på de uvejsomme skråninger med flintler og i forbjergene, samt på moderat fin jord med et højt indhold af silt og kalksten, som findes i områderne »Colli con Frane e Calanchi« og »Primi Colli«. Hvad angår klimaet er området kendetegnet ved en gennemsnitlig årlig nedbør på mellem 800 mm på sletterne og 1 200 mm i højdedragene og gennemsnitstemperaturer på mellem 14 °C og 12 °C. I de lavtliggende bakker er der et moderat vandunderskud (op til 350 mm om året), og det kan ses som en positiv faktor for kvaliteten i vinproduktionen, da en vis vandmangel om sommeren fremmer sukkerkoncentrationen og produktionen af aromastoffer i druerne frem til modningen. I over 400 meters højde over havets overflade er der dog et stort vandoverskud.

De termiske profiler varierer fra 4 500 til 4 900 graddage i de lavtliggende bakker, mens der over 400 meters højde er under 4 500 graddage. Winklerindekset i området er højst ca. 2 100 i de lavtliggende områder.

På baggrund af ovenstående er vinenes egenskaber tæt forbundet med miljøet, der er kendetegnet ved ler- og kalkholdig jord, store temperaturudsving mellem nat og dag, meget lys og skiftende perioder med tilstrækkelig nedbør og vandmangel. De nævnte forhold fremmer vinstokkenes udvikling og druernes modning og sikrer et passende syre- og sukkerindhold. Kombineret med Pignolette-druesortens øvrige kvalitetsmæssige og organoleptiske egenskaber påvirker forholdene således vinene.

Kombinationen af druesorter, der dyrkes på markerne, består primært af Pignoletto, der traditionelt dyrkes i det afgrænsede område. Andre etablerede sekundære druesorter i området anvendes også i vinproduktionen, f.eks. Pinot Bianco, Chardonnay, Sauvignon, Riesling Italico, Pinot Grigio og Pinot Nero, der anvendes til fremstilling af hvidvin ved gæring af druerne uden skal.

8.2. »Colli Bolognesi Pignoletto«, kategorien »vin«, »perlevin«, »mousserende vin« og »mousserende kvalitetsvin«

Historiske og menneskelige faktorer, der har relevans for tilknytningen

På Romerrigets tid blev rækkerne af vinstokke i produktionsområdet »Colli Bolognesi Pignoletto« opbundet på levende træer efter en skik indført af etruskerne, som gallerne efterfølgende videreudviklede. Der er tydelige vidnesbyrd om, at det bakkede landskab syd for Bononia (nu Bologna) blev overdraget til og dyrket af krigsveteraner fra de militære slag, der blev udkæmpet i hele den kendte verden, hvilket fremgår af gamle vinkrukker, der er fundet rundt omkring Valsamoggia kommune.

I et dokument fra 973 f.Kr. tildeler biskop Alterto af Bologna både et kloster til biskoppen af Parma og omkring tredive vinmarker, og her er der tale om vinmarkerne på bakkerne i Monteveglio. Desuden vidner en række biografier fra den tidlige middelalder om munkenes indsats og engagement i landområdet og i udvikling af vindyrkning.

I det 14. århundrede beskrev Pietro de' Crescenzi i den mest kendte landbrugshåndbog fra middelalderen »Liber Ruralium commodorum — bog XII« de organoleptiske egenskaber for den hvidvin, der blev drukket på daværende tidspunkt. Den var kendt for sin velsmag og det friske gyldne skum, og det beviser, at perlevin er en af de historiske vine, der var kendt og udbredt allerede dengang. Der er i det 16. århundrede flere henvisninger til »uve pignole« [druesorten Pignoletto], som er kendt for sine gode egenskaber, og til den blomstrende handel. Vinens lange forhistorie bekræftes yderligere i »Bullettino Ampelografico« fra 1881, hvor det hedder, at de druer, som Pignoletto-vinen fremstilles af, dyrkes i bakkerne syd for Bologna. Ligheden med den nuværende Pignoletto-sort er slående.

Gennem årene har den videnskabelige og teknologiske udvikling bidraget til at konsolidere og forbedre de traditionelle teknikker, der anvendes til fremstilling af vinene med betegnelsen »Colli Bolognesi Pignoletto«. Erfaringen blandt de befolkninger, der har dyrket vin på bakkerne gennem århundreder, er blevet suppleret med en betydelig udvikling inden for vindyrkning og agronomi. På baggrund af alle faktorerne tilsammen er vindyrkerne nået frem til at anvende opbinding, dobbelt espalier og kort guyotbeskæring, som har vist sig at være de bedste metoder til fremstilling af kvalitetsprodukter. Også i dag anvendes de traditionelle dyrkningsmetoder, planteafstande og beskæringsmetoder for at opnå den bedste og mest rationelle udnyttelse af vinmarkerne, både for at lette dyrkningen og for at sikre en optimal beskæring. Vinfremstillingsmetoderne er ligeledes de samme, som traditionelt er anvendt i området til fremstilling af ikke-mousserende vin, perlevin eller mousserende hvidvin af de typer, der er anført i produktspecifikationen. Fra et ønologisk perspektiv har området altid været kendetegnet ved en betydelig produktion af hvidvine, som gennem årene i stigende grad er blevet fremstillet som »perlevin«, som helt naturligt passer til det smagsrige og noget fedtholdige lokale køkken. Teknikkerne er dog blevet udviklet gennem årene, og den traditionelle sekundære gæring i flaske er blevet suppleret med moderne gæring i gæringstanke ved brug af Martinotti-Charmat-metoden. Det har bidraget til at gøre gærudfældningen og klaringsprocesserne mere effektive gennem de seneste årtier, og det har forbedret vinenes duftprofil og ført til et mere behageligt slutprodukt.

8.3. »Colli Bolognesi Pignoletto«, kategorien »vin«

Oplysninger om produktets kvalitet/egenskaber, der direkte kan tilskrives den geografiske oprindelse og tilknytningen til det geografiske område.

De kemiske og organoleptiske egenskaber for »Colli Bolognesi Pignoletto« i kategorien »vin« hænger tæt sammen med miljøet, der er kendetegnet ved lerjord og især kalkholdig jord, som giver produktet en udpræget mineralitet. Den ikke-mousserende version fremstilles hovedsageligt af druer fra vinstokke, der er mindst 15 år gamle med en mere koncentreret smag og et lavere udbytte pr. hektar. Temperaturudsvingene, der er karakteristiske for dalene, giver en mere udtalt aroma, og temperaturforskellen mellem dag og nat i modningsperioden sammen med vinmarkernes optimale placering bidrager til at øge druernes aromatiske egenskaber og gør dem særligt velegnede til at opbygge sukkerindhold, hvilket igen påvirker vinenes egenskaber. For at bevare Pignoletto-druernes særlige organoleptiske egenskaber styres presningen af druerne samt gæringstemperatur og varighed præcist, så man opnår vine med de beskrevne egenskaber og dermed understøtter samspillet mellem de ovenfor beskrevne miljøfaktorer og de forskellige menneskelige faktorer, der bunder i den erfaring og viden, som vinsektorens erhvervsdrivende løbende har forfinet.

8.4. »Colli Bolognesi Pignoletto«, kategorien »perlevin«, »mousserende vin« og »mousserende kvalitetsvin«

Oplysninger om produktets kvalitet/egenskaber, der direkte kan tilskrives den geografiske oprindelse og tilknytningen til det geografiske område.

Det geografiske miljø og de menneskelige faktorer, der traditionelt har påvirket druernes ønologiske egenskaber og forarbejdningsteknologierne, er bestemmende for vinenes kemiske, fysiske og organoleptiske egenskaber, både for perlevin, mousserende vin og mousserende kvalitetsvin.

Fastlandsklima, righoldig jord med singels og silt, god dræning og tilstrækkeligt vand samt temperaturudsving mellem dag og nat, især om sommeren, gør, at drueklaserne modner og druerne bevarer både aroma og syrlighed, hvilket giver vinene den typiske friskhed. Områdets jordbunds- og klimaforhold gør det egnet til fremstilling af druer med et moderat sukkerindhold og en behagelig syrlighed. Vinene fremstilles hovedsageligt af druer fra yngre og højtydende vinstokke, der er plantet i righoldig jord, hvor vinmarkerne i mindre grad vender mod syd, hvilket forlænger druernes fulde modning. Det sikrer et højere syreindhold, og det er ideelt til perlevin, mousserende vin og mousserende kvalitetsvin.

Som følge af den teknologiske innovation er den traditionelle metode med sekundær gæring i flaske, som blev anvendt frem til det forrige århundrede, i stigende grad afløst af gæring i tanke (Charmat-metoden), hvor vinene fremstilles under overtryk på grund af kuldioxid dannet under den naturlige gæring. Ved den sekundære gæringsmetode kan perlevinene være uklare på grund af restprodukter fra gæringen. Senest har den sekundære gæringsmetode vundet frem igen, og den markedsføres som en ny metode, hvor den nyeste teknologi kombineres med områdets gamle traditioner. Det bekræfter, at vinenes unikke egenskaber skyldes synergien mellem sortens særlige kendetegn og produktionsområdet samt den menneskelige indsats og erfaring, og resultatet er komplekse og behagelige vine.

9. Andre vigtige betingelser

Undtagelse vedrørende vinfremstilling og -forarbejdning i det afgrænsede geografiske område

Retsgrundlag:

EU-lovgivning

Type supplerende betingelse:

Undtagelse vedrørende produktion i det afgrænsede geografiske område

Beskrivelse af betingelsen:

I henhold til undtagelsen i medfør af artikel 6, stk. 4, litra a) og b), i forordning (EF) nr. 607/2009 samt i det afgrænsede produktionsområde kan forarbejdningen af »perlevin«, »mousserende vin« og »mousserende kvalitetsvin« ud over hele det afgrænsede produktionsområde også finde sted i umiddelbar nærhed (hele kommunen Bologna) og i den tilstødende administrative enhed (hele kommunen Castelvetro di Modena).

Herved tages der højde for de erhvervsdrivendes traditionelle og konsoliderede produktion i de nævnte områder.

Aftapning inden for det afgrænsede område

Retsgrundlag:

EU-lovgivning

Type supplerende betingelse:

Aftapning inden for det afgrænsede geografiske område

Beskrivelse af betingelsen:

Aftapningen er begrænset til det afgrænsede område på grund af behovet for at sikre kvaliteten af vine med den beskyttede oprindelsesbetegnelse »Colli Bolognesi Pignoletto«, garantere deres oprindelse og sikre, at kontrollen er rettidig, effektiv og omkostningseffektiv.

Det ser ud til, at transport og aftapning uden for produktionsområdet kan forringe kvaliteten af vinene med betegnelsen »Colli Bolognesi Pignoletto«, da de kan blive udsat for redoxreaktioner, pludselige temperaturændringer og mikrobiologisk kontaminering, hvilket kan have en negativ indvirkning på de fysisk-kemiske egenskaber (det totale minimumssyreindhold, minimumsindholdet af sukkerfrit ekstrakt osv.) og organoleptiske egenskaber (farve, aroma og smag).

Disse risici øges med den tilbagelagte afstand.

Derimod bidrager aftapningen i oprindelsesområdet, hvor vinpartier kun transporteres over korte afstande, hvis de overhovedet flyttes, til at bevare produktets egenskaber og kvalitet.

De nævnte aspekter samt den erfaring og omfattende tekniske og videnskabelige viden om de særlige egenskaber ved vinene, som producenterne af vine med oprindelsesbetegnelsen »Colli Bolognesi Pignoletto« har erhvervet gennem årene, gør det muligt at foretage aftapningen i oprindelsesområdet med de bedst mulige teknologiske sikkerhedsforanstaltninger for at bevare alle de fysiske, kemiske og organoleptiske egenskaber ved de vine, der er omfattet af produktspecifikationen.

Et andet formål med aftapningen i produktionsområdet er at sikre, at det kompetente organ kan udføre sine kontrolopgaver så effektivt og omkostningseffektivt som muligt. Disse krav kan ikke opfyldes i samme omfang uden for produktionsområdet.

Inden for produktionsområdet kan kontrolorganet planlægge sine inspektioner for at sikre, at der foretages rettidige kontrolbesøg i alle relevante virksomheder, og at vin med den beskyttede oprindelsesbetegnelse »Colli Bolognesi Pignoletto« aftappes efter den gældende kontrolplan.

Målet er systematisk at sikre, at kun sendinger af vin med den beskyttede oprindelsesbetegnelse »Colli Bolognesi Pignoletto« kan aftappes. Dette gør det muligt at gøre kontrollen så effektiv som mulig med begrænsede omkostninger for producenterne med henblik på at give forbrugerne størst mulig sikkerhed for vinens ægthed.

I henhold til gældende national lovgivning og for at beskytte allerede eksisterende rettigheder kan aftapningsvirksomheder desuden ansøge om en undtagelse vedrørende fortsat aftapning i lokaler uden for det afgrænsede område ved at indgive en ansøgning til ministeriet for landbrug, fødevarer og skovbrug og fremlægge dokumentation for, at de har aftappet vinene i mindst to af de fem år — ikke nødvendigvis på hinanden følgende — umiddelbart forud for godkendelsen af »Colli Bolognesi Pignoletto« som BOB.

Forpligtelse til at angive udtrykket »sekundær gæring« for perlevin med betegnelsen »Colli Bolognesi Pignoletto«

Retsgrundlag:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Det er obligatorisk at anføre betegnelsen »rifermentazione in bottiglia« [sekundær gæring på flaske] på etiketten til »Colli Bolognesi Pignoletto« Frizzante [perlevin], hvis den sekundære gæring er foretaget på flaske.

Denne bestemmelse er i overensstemmelse med den nationale lovgivning (artikel 19, stk. 1, litra f), i lov nr. 238 af 12. december 2016), navnlig med henblik på at oplyse forbrugeren om vinens eventuelle uklarhed som følge af restprodukter fra gæring på flaske.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/14865.

(1) EUT L 347 af 20.12.2013, s. 671.